## La Generalitat posa en marxa una comissió tècnica per a dissenyar un pla d’infraestructures i logística en l’àrea metropolitana de València

*** Salomé Pradas reclama al Govern que la V-30 es transforme “en un verdader eix logístic-viari”
* La consellera de Medi Ambient destaca que la Generalitat ha invertit 98 milions en l’estació intermodal de Sagunt i que adjudicarà de manera imminent les obres de la CV-32 per a la vertebració de l’eix logístic metropolità**

La consellera de Medi Ambient, Aigua, Infraestructures i Territori, Salomé Pradas, ha avançat la imminent posada en marxa d’una comissió tècnica en la qual ha convidat a participar els principals agents econòmics per a dissenyar un pla global d’infraestructures, logística i connexions en tota l’àrea metropolitana de València.

Així ho ha confirmat la titular d’Infraestructures en una trobada organitzada per l’associació de directius i empresaris logístics Propeller València, en la qual també ha destacat que el president de l’entitat, Alfredo Soler, serà el coordinador d’este nou òrgan.

A més de Propeller, Pradas ha proposat que hi estiguen presents l’Associació Valenciana d’Empresaris, la Confederació Empresarial Valenciana, el Consell de Cambres, Port València, Ford, PowerCo i la Federació Valenciana d’Empresaris del Transport (FVET). També l’Ajuntament de València i altres consistoris de l’àrea metropolitana a través de la Federació Valenciana de Municipis i Províncies (FVMP), a més del Comissionat del Corredor Mediterrani i la Universitat Politècnica de València (UPV).

Per a Pradas, “és vital unir esforços per a dissenyar un verdader pla d’infraestructures i logística en l’àrea metropolitana de València”. En este sentit, ha recordat que la Generalitat està duent a terme actuacions molt importants com ara la futura estació intermodal de Sagunt, en la qual s’invertiran 98 milions d’euros de fons propis.

D’altra banda, ha avançat que el projecte per al desdoblament de la CV-32 s’adjudicarà “de manera imminent”. “Esta obra suposarà una inversió de 19 milions d’euros per part de la Generalitat i contribuirà a connectar l’àrea metropolitana amb els principals nodes logístics de la província”, ha afirmat Pradas.

“Les actuacions de la Generalitat -ha dit- han de comptar amb el suport necessari del Govern central”. Per això ha reclamat al Govern obres essencials, com ara la connectivitat del port de València, transformant la V-30 “en un verdader eix logístic-viari”. De la mateixa manera, la consellera ha considerat vital que també s’aborden altres intervencions clau en el bypass o la llançadora ferroviària que connectarà el port de València amb el corredor mediterrani.

Fecha: 07/05/2024